Antonio Gramsci

Athronydd, llenor, gwleidydd, a damcaniaethwr gwleidyddol o'r Eidal oedd Antonio Gramsci (IPA: [ˈɡramʃi]) (22 Ionawr 1891 – 27 Ebrill 1937), ac un o gydsefydlwyr Plaid Gomiwnyddol yr Eidal yn 1921. Carcharwyd ef gan Mussolini yn 1926 a threuliodd y rhan fwyaf o weddill ei oes dan glo. Yn 1929 dechreuodd ysgrifennu ei lyfrau nodiadau yn y ddalfa, y rheiny nas cyhoeddid tan y 1950au dan y teitl Quaderni del carcere. Ynddynt traethodai ei holl syniadaeth wleidyddol ac economaidd, gan gynnwys ei ddamcaniaeth o hegemoni a'i gred bod angen addysg radicalaidd ar y dosbarth gweithiol i berswadio iddynt ymwrthod â chyfalafiaeth a phrynwriaeth. Rhyddhawyd ef yn 1935 mewn iechyd gwael, a bu farw ymhen dwy flynedd. Yn ail hanner yr 20g, dylanwadodd ei waith yn gryf ar yr adain chwith gwrth-Stalinaidd yn Ewrop.

Categori:Athronwyr yr 20fed ganrif o'r Eidal
Categori:Athronwyr gwleidyddol o'r Eidal
Categori:Genedigaethau 1891
Categori:Gwleidyddion yr 20fed ganrif o'r Eidal
Categori:Llenorion ffeithiol yr 20fed ganrif o'r Eidal
Categori:Llenorion ffeithiol Eidaleg o'r Eidal
Categori:Marcswyr o'r Eidal
Categori:Marwolaethau 1937
Categori:Pobl o dras Albaniaidd